CELEX: 62014TN0486
Language: el
Date: 2014-06-25 00:00:00
Title: Υπόθεση T-486/14: Προσφυγή της 25ης Ιουνίου 2014 — Stavytskyi κατά Συμβουλίου

8.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 303/45
            
         Προσφυγή της 25ης Ιουνίου 2014 — Stavytskyi κατά Συμβουλίου
   (Υπόθεση T-486/14)
   2014/C 303/53
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Edward Stavytskyi (Βέλγιο) (εκπρόσωποι: J. Grayston, Solicitor, P. Gjørtler, G. Pandey, D. Rovetta και M. Gambardella, δικηγόροι)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την εκτελεστική απόφαση 2014/216/ΚΕΠΠΑ του Συμβουλίου, της 14ης Απριλίου 2014, για την εφαρμογή της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων ενόψει της κατάστασης στην Ουκρανία (ΕΕ L 111, σ. 91), καθώς και τον εκτελεστικό κανονισμό (ΕΕ) 381/2014 του Συμβουλίου, της 14ης Απριλίου 2014, για την εφαρμογή του κανονισμού (ΕΕ) 208/2014 σχετικά με περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στην Ουκρανία (ΕΕ L 111, σ. 33), καθόσον με τις εν λόγω πράξεις ενεγράφη το όνομα του προσφεύγοντος στον κατάλογο των προσώπων, οντοτήτων και φορέων έναντι των οποίων εφαρμόζονται τα περιοριστικά μέτρα.
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του, ο προσφεύγων προβάλλει έξι λόγους ακυρώσεως περί παραβιάσεως ουσιώδους τύπου της διαδικασίας, καθώς και παράβαση των Συνθηκών και των κανόνων δικαίου σχετικά με την εφαρμογή τους: προσβολή του δικαιώματος ακροάσεως, παραβίαση της υποχρεώσεως γνωστοποιήσεως, ελλιπή αιτιολόγηση, προσβολή του δικαιώματος άμυνας, πεπλανημένη νομική βάση, και πρόδηλη πλάνη εκτιμήσεως.
   Ο προσφεύγων υποστηρίζει ότι το Συμβούλιο δεν ακροάσθηκε τον προσφεύγοντα και ότι κανένα στοιχείο δεν μπορεί να δικαιολογήσει το γεγονός αυτό. Περαιτέρω, το Συμβούλιο δεν γνωστοποίησε στον προσφεύγοντα τις προσβαλλόμενες πράξεις, και, πάντως, οι πράξεις αυτές ήταν ελλιπώς αιτιολογημένες. Ουδεμία απάντηση υπήρξε από μέρους του Συμβουλίου στα αιτήματα περί προσβάσεως σε πληροφορίες και έγγραφα. Δια των παραλείψεων αυτών, το Συμβούλιο έθιξε το δικαίωμα άμυνας του προσφεύγοντος, στον οποίο δεν δόθηκε η δυνατότητα να επιχειρηματολογήσει αποτελεσματικώς κατά των πορισμάτων του Συμβουλίου, δεδομένου ότι τα εν λόγω πορίσματα αποκρύφτηκαν από τον προσφεύγοντα. Επιπροσθέτως, τα ληφθέντα από το Συμβούλιο μέτρα δεν αποτελούν μέτρα εξωτερικής πολιτικής, αλλά, αντιθέτως, συνιστούν διεθνή συνεργασία στο πλαίσιο ποινικής διαδικασίας, και, ως εκ τούτου, ελήφθησαν με εσφαλμένη νομική βάση. Τέλος, τα επίμαχα μέτρα του Συμβουλίου ελήφθησαν χωρίς να συνεκτιμηθούν σχετικά πραγματικά περιστατικά, καθώς και η νομολογία του Ευρωπαϊκού Δικαστηρίου των Δικαιωμάτων του Ανθρώπου σχετικά με τις ποινικές διαδικασίες στην Ουκρανία, ιδίως σε σχέση με τη δίωξη τέως κυβερνητικών στελεχών.